ปฏิกิริยาต่อการรุกรานยูเครนโดยรัสเซีย
ประเทศ > ทวีปเอเชีย

กัมพูชา − นายกรัฐมนตรีฮุน เซน ได้ชั่งน้ำหนักในประเด็นรัสเซีย-ยูเครน แล้วสะท้อนความเชื่อที่มีมาช้านานว่า มีเพียงการเจรจาอย่างสันติเท่านั้นหาใช่สงคราม ที่ความขัดแย้งระหว่างคู่ต่อสู่ทั้งสองจะสามารถแก้ไขได้
กาตาร์ – วันที่ 25 กุมภาพันธ์ ชีคตะมีม บิน ฮะมัด อัษษานี เจ้าผู้ครองนครรัฐกาตาร์ เรียกร้องให้ทุกฝ่ายที่เกี่ยวข้องกับวิกฤตการณ์รัสเซีย-ยูเครนใช้ความยับยั้งชั่งใจ และแก้ไขข้อพิพาทโดยใช้การเจรจาที่สร้างสรรค์และวิธีทางการทูต โดยเน้นย้ำถึงการระงับข้อพิพาทระหว่างประเทศด้วยสันติวิธี พร้อมทั้งเตือนไม่ให้มีการกระทำที่จะนำไปสู่การยกระดับต่อไป
เกาหลีใต้ – มุน แจ-อินประธานาธิบดีเกาหลีใต้ กล่าวว่าเกาหลีใต้จะเข้าร่วมการคว่ำบาตรระหว่างประเทศต่อรัสเซียในวิกฤต และแสดงความเสียใจต่อการรุกรานของรัสเซียต่อยูเครน เขากล่าวว่า: "การใช้กองกำลังติดอาวุธทำให้เกิดการบาดเจ็บล้มตายของมนุษย์ ไม่สามารถหาความชอบธรรมได้ไม่ว่าในกรณีใด ๆ" กระทรวงการต่างประเทศเกาหลีใต้ยืนยันว่า "รัฐบาลเกาหลีขอประณามอย่างแข็งกร้าวต่อรัสเซียที่รุกรานยูเครนด้วยอาวุธ อันเป็นการละเมิดหลักการกฎบัตรสหประชาชาติ" และ "รัฐบาลเกาหลีจะสนับสนุนและเข้าร่วมความพยายามของประชาคมระหว่างประเทศ รวมถึงการคว่ำบาตรทางเศรษฐกิจ เพื่อควบคุมการรุกรานด้วยอาวุธ"
เกาหลีเหนือ – วันเสาร์ที่ 26 กุมภาพันธ์ รัฐบาลเกาหลีเหนือระบุว่าความขัดแย้งในยูเครนเป็น "ความทะเยอทะยานและไร้เหตุผล" ของสหรัฐ โดยกล่าวหาว่ารัฐบาลวอชิงตันประสงค์จะบรรลุ "อำนาจเหนือทางทหาร" โดยไม่คำนึงถึงความกังวลทางด้านความมั่นคงของรัสเซีย โพสต์หนึ่งบนเว็บไซต์กระทรวงการต่างประเทศของเกาหลีเหนือมีข้อมูลว่า รี จี-ซง นักวิจัยจากสถาบันสังคมเพื่อการศึกษาการเมืองระหว่างประเทศ ได้แสดงข้อคิดเห็นซึ่งนับเป็นการกล่าวถึงความขัดแย้งของรัสเซียในที่สาธารณะเป็นครั้งแรก ภายหลังการรุกรานยูเครนโดยรัสเซียเมื่อต้นสัปดาห์ดังกล่าว โดยรีเขียนบทความตอนหนึ่งว่า "ต้นเหตุของวิกฤตการณ์ยูเครนยังอยู่บนความเอนเอียงอย่างสูงและความไร้เหตุผลของสหรัฐ ในการยืดถือการคว่ำบาตรและกดดันเพียงฝ่ายเดียว ในขณะเดียวกันก็ดำเนินตามความมีอิทธิพลในโลกและอำนาจเหนือทางทหาร โดยไม่คำนึงถึงความต้องการอันชอบธรรมชองรัสเซียในการรักษาความมั่นคง"
คาซัคสถาน – คาซัคสถานเป็นประเทศเพื่อนบ้านและพันธมิตรของรัสเซีย ได้ปฏิเสธคำร้องขอให้กองทัพของคาซัคสถานเข้าร่วมกับรัสเซียในการรุกรานยูเครน ประเทศอดีตสาธารณรัฐโซเวียตยังกล่าวอีกว่า พวกเขาไม่ยอมรับสาธารณรัฐแยก นั่นคือสาธารณรัฐประชาชนลูฮันสก์ และสาธารณรัฐประชาชนดอเนตสค์ที่รัสเซียได้สร้างขึ้น ซึ่งเอ็นบีซีนิวส์ได้รายงานข้อมูลนี้โดยอ้างอิงจากเจ้าหน้าที่ คาซัคสถานหลีกเลี่ยงการวิพากษ์วิจารณ์การเคลื่อนไหวของรัสเซียที่ทำการบุกประเทศอดีตสมาชิกโซเวียด แต่ในขณะเดียวกันก็ไม่ได้เข้าข้างรัสเซียในการรับรองรัฐแบ่งแยกดินแดนอิสระในยูเครนตะวันออก
คีร์กีซสถาน – กระทรวงการต่างประเทศคีร์กีซสถาน เรียกร้องให้รัสเซียและยูเครนแก้ไขความขัดแย้งด้วยการเจรจาบนโต๊ะ โดยทางกระทรวงฯ แถลงว่า "เรากำลังติดตามสถานการณ์ในยูเครนด้วยความตกใจและกังวลใจ จากความสัมพันธ์ฉันมิตรในอดีตกับประชาชนของทั้งรัสเซียและยูเครน เราคาดหวังว่าทั้งสองฝ่ายจะบรรลุสันติภาพในทันที รวมถึงสร้างรูปแบบและกลไกขึ้นใหม่ในการระงับข้อพิพาทบนโต๊ะเจรจา เพื่อป้องกันการบาดเจ็บล้มตายและความเสียหายเพิ่มเติม"
คูเวต – คูเวตเข้าร่วมกับสหรัฐในแถลงการณ์ร่วมภายหลังจากการลงคะแนนเสียงในมติของคณะมนตรีความมั่นคงของสหประชาชาติ เกี่ยวกับการรุกรานยูเครนโดยรัสเซีย
จอร์แดน − รัฐมนตรีว่าการกระทรวงการต่างประเทศจอร์แดนออกแถลงการณ์เรียกร้องให้มีการยุติความขัดแย้งอย่างสันติผ่านการเจรจา เพื่อฟื้นฟูความมั่นใจและเสถียรภาพในภูมิภาคในช่วงเวลา "วิกฤต" นี้
จีน – สี จิ้นผิง ผู้นำจีนและเลขาธิการพรรคคอมมิวนิสต์จีนได้พูดคุยกับประธานาธิบดีวลาดิมีร์ ปูตินของรัสเซียในวันที่ 25 กุมภาพันธ์ ว่าจีนสนับสนุนรัสเซียและยูเครนให้แก้ไขปัญหาผ่านทางการเจรจา ซึ่งประธานาธิบดีปูตินบอกกับประธานาธิบดีสี จิ้นผิงว่า "รัสเซียยินดีที่จะดำเนินการเจรจากับยูเครนในระดับสูง" จาง จุน เอกอัครรัฐทูตจีนประจำสหประชาชาติ กล่าวว่า "เราเชื่อมั่นว่าทุกประเทศควรแก้ไขข้อพิพาทระหว่างประเทศด้วยสันติวิธี ซึ่งสอดคล้องกับวัตถุประสงค์และหลักการของกฎบัตรสหประชาชาติ" วันที่ 24 กุมภาพันธ์ รัฐบาลจีนปฏิเสธที่จะระบุว่าการปฏิบัติการทางทหารของรัสเซียนั้น "เป็น/ไม่เป็น" การรุกรานหรือไม่ แต่ได้เปรียบเทียบกับการรุกรานอัฟกานิสถานของสหรัฐอเมริกาในปี พ.ศ. 2544 ซึ่งเป็นเพื่อนบ้านของจีน ซึ่งโฆษกของรัฐบาลจีนได้ยกว่าฝรั่งเศสและเยอรมนีนั้น "มีความพยายามเป็นอย่างมากผ่านการเจรจาไกล่เกลี่ยทางการทูต เพื่อบรรเทาความตึงเครียด" และกล่าวหาว่าสหรัฐนั้นปลุกปั่นเพื่อทำให้เกิดสงคราม วันที่ 25 กุมภาพันธ์ ถ้อยแถลงของทางการจีนระบุว่า ดินแดนและอำนาจอธิปไตยของยูเครนควรได้รับการเคารพ และกระตุ้นให้มีการเจรจาระหว่างยูเครนและรัสเซียโดยเร็วที่สุด หลังจากนั้นไม่นาน หวัง อี้ รัฐมนตรีว่าการกระทรวงการต่างประเทศและสมาชิกคณะมนตรีรัฐกิจ กล่าวว่า จีนมีจุดยืนที่ชัดเจนเกี่ยวกับบูรณภาพแห่งดินแดนและอธิปไตยของทุกประเทศ รวมทั้งยูเครนด้วย สื่อของรัฐหลายแห่งในปักกิ่งอ้างคำพูดของช็อลทซ์ว่า "เป็นวันที่เลวร้ายสำหรับยูเครนและวันที่มืดมนสำหรับยุโรป" ผู้เชี่ยวชาญด้านชาตินิยมในสื่อเหยี่ยวเสรี ต่างเรียกปฏิบัติการทางทหารว่า "เป็นวันที่มืดมนครั้งที่สองของยุโรปหลังสงคราม"
ซาอุดีอาระเบีย – วาลีด อา. เอลคีเรยี รัฐมนตรีช่วยว่าการกระทรวงการต่างประเทศของซาอุดีอาระเบียและเวนดี เชอร์แมน รัฐมนตรีช่วยว่าการกระทรวงการต่างประเทศสหรัฐ ร่วมกันหารือว่าจะสร้าง "การตอบโต้ที่รุนแรงระหว่างประเทศเพื่อสนับสนุนอธิปไตยของยูเครน" เว็บไซต์กระทรวงการต่างประเทศสหรัฐระบุ ซาอุดีอาระเบียยังคงยึดมั่นในข้อตกลงโอเปก+ โดยมุฮัมมัด บิน ซัลมาน มกุฎราชกุมารซาอุดีอาระเบียทรงตรัสกับแอมานุแอล มาครง ประธานาธิบดีฝรั่งเศสเมื่อวันที่ 27 กุมภาพันธ์เพื่อสนับสนุนพันธมิตรของกลุ่มต่อรัสเซียท่ามกลางการรุกรานยูเครน
ซีเรีย – บัชชาร อัลอะซัด ประธานาธิบดีซีเรียยกย่องการรุกรานของรัสเซียว่าเป็น "การแก้ไขประวัติศาสตร์" และกล่าวหาว่าชาติตะวันตกใช้ "วิธีการสกปรกในการสนับสนุนผู้ก่อการร้ายในซีเรียและพวกนาซีในยูเครน"
ญี่ปุ่น – ฟูมิโอะ คิชิดะ นายกรัฐมนตรีญี่ปุ่นได้กล่าวประณามการรุกรานของรัสเซียต่อยูเครน และประกาศว่าจะร่วมมือกับสหรัฐในการลงโทษรัสเซียเพิ่มเติม วันที่ 25 กุมภาพันธ์ ญี่ปุ่นใช้มาตรการคว่ำบาตรครั้งใหม่ รวมไปถึงการห้ามส่งออกสารกึ่งตัวนำและผลิตภัณฑ์เทคโนโลยีสูงต่าง ๆ รวมถึงการแช่แช็งทรัพย์สินของธนาคารรัสเซีย 3 แห่งด้วย นอกจากนี้ยังมีการพิจารณาขยายการคว่ำบาตรเพิ่มเติมไปยังเบลารุสด้วย เนื่องจากสนับสนุนการรุกราน วันที่ 26 กุมภาพันธ์ ญี่ปุ่นตกลงที่จะเพิ่มความพยายามในการป้องปรามร่วมกับสหรัฐ โดยโยชิมาซะ ฮายาชิ รัฐมนตรีว่าการกระทรวงการต่างประเทศญี่ปุ่นระบุว่า "ผลกระทบของสิ่งนี้จะไม่หยุดอยู่แค่ในยุโรป" ก่อนหน้านี้ความสัมพันธ์ญี่ปุ่น–รัสเซีย ฝ่ายญี่ปุ่นนั้นมีความพยายามหลีกเลี่ยงการเป็นปรปักษ์กับรัสเซีย โดยเฉพาะอย่างยิ่งในกรณีพิพาทหมู่เกาะคูริล ซึ่งเป็นข้อพิพาทเกี่ยวกับดินแดนของรัสเซียในทวีปเอเชีย อย่างไรก็ตาม ญี่ปุ่นเองก็มีความกังวลเพิ่มขึ้นเรื่อย ๆ เกี่ยวกับผลกระทบทางภูมิรัฐศาสตร์เกี่ยวกับการผนวกดินแดนยูเครนต่อจีนและไต้หวัน
ติมอร์-เลสเต – ติมอร์-เลสเตเป็นหนึ่งใน 87 ประเทศที่ลงนามในการประณามการรุกรานยูเครนโดยรัสเซีย
ตุรกี – เรเจป ไตยิป แอร์โดอัน ประธานาธิบดีตุรกีและรัฐมนตรีว่าการกระทรวงการต่างประเทศตุรกี ระบุว่าการกระทำของรัสเซีย "ไม่อาจยอมรับได้" และประณามรัสเซียอย่างร้ายแรงเกี่ยวกับ "การละเมิดกฎหมายระหว่างประเทศอย่างร้ายแรง" พร้อมย้ำถึง "การสนับสนุนอธิปไตยและบูรพภาพแห่งดินแดนของยูเครน" นอกจากนี้ เรือพาณิชย์ของตุรกียังถูกรัสเซียโจมตีด้วยระเบิดบริเวณนอกชายฝั่งเมืองออแดซาด้วย ซึ่งทางการตุรกีระบุว่าไม่มีผู้เสียชีวิต และเรือลำดังกล่าวได้เดินทางไปถึงโรมาเนีย ซึ่งเป็นหนึ่งในชาติพันธมิตรของเนโทได้อย่างปลอดภัย วันที่ 27 กุมภาพันธ์ ตุรกีกล่าวถึงการรุกรานว่าเป็น "สงคราม" ซึ่งเป็นการใช้วาทศิลป์จากความขัดแย้งภายใต้อนุสัญญามงเทรอว่าด้วยระบอบแห่งช่องแคบ ค.ศ. 1936 และอนุญาตให้ตุรกีมีสิทธิในการห้ามมิให้เรือรบของรัสเซียผ่านช่องแคบดาร์ดะเนลส์และบอสพอรัส วันที่ 28 กุมภาพันธ์ แอร์โดอันได้ยืนยันต่อสาธารณะว่าจะปิดช่องแคบทั้งสองเพื่อป้องกันการทวีความรุนแรงของสงคราม ในขณะเดียวกันก็จะให้คำมั่นว่าจะรักษาความสัมพันธ์ทั้งกับยูเครนและรัสเซีย
ไต้หวัน – ประธานาธิบดีไช่ อิงเหวิน กล่าวว่า "รัฐบาลของเราขอประณามการละเมิดอธิปไตยของยูเครนโดยรัสเซีย และเรียกร้องให้ทุกฝ่ายดำเนินการแก้ไขข้อพิพาทด้วยวิธีการที่สันติและมีเหตุผล" รัฐมนตรีว่าการกระทรวงการต่างประเทศไต้หวัน กล่าวว่า ไต้หวันจะเข้าร่วมการคว่ำบาตรต่อรัสเซีย และแสดงความเสียใจต่อการตัดสินใจของรัสเซียที่ "ใช้กำลังและการข่มขู่ในการกลั่นแกล้งผู้อื่น แทนที่จะใช้การแก้ไขข้อพิพาทด้วยวิธีการการเจรจาทางการทูตอย่างสันติ"
ไทย – กระทรวงการต่างประเทศแสดง "ความกังวลอย่างยิ่ง" ต่อสถานการณ์ และกล่าวว่าสนับสนุน "ความพยายามที่ยังคงดำเนินอยู่ เพื่อแสวงหาการแก้ไขสถานการณ์อย่างสันติผ่านการหารือ" วันที่ 2 มีนาคม 2565 ประเทศไทยร่วมกับอีก 140 ประเทศในที่ประชุมฉุกเฉินของสมัชชาใหญ่แห่งสหประชาชาติ ออกเสียงเห็นชอบให้ประณามและขอให้รัสเซียถอนกำลังในทันที
เนปาล – เนปาลต่อต้านการรุกรานยูเครนโดยรัสเซีย โดยรัฐมนตรีว่าการกระทรวงการต่างประเทศระบุว่า เราต้องเคารพหลักการแห่งอธิปไตยและบูรณภาพแห่งดินแดนอย่างเต็มที่
บรูไน – บรูไนประณามการรุกรานดังกล่าว โดยเรียกร้องให้แก้ไขสถานการณ์โดยไม่ต้องใช้กำลัง
บังกลาเทศ – เอเค อับดุล โมเมน รัฐมนตรีว่าการกระทรวงการต่างประเทศ ได้ย้ำถึงการเรียกร้องของบังกลาเทศ ที่เรียกร้องให้ความขัดแย้งทางทหารที่กำลังดำเนินไปของรัสเซียและยูเครนนั้น เป็นไปด้วยความสันติตามกฎบัตรสหประชาชาติ นายกรัฐมนตรี ชีค ฮาซีนา ได้ขอให้ผู้เกี่ยวข้องติดตามสถานการณ์สงครามรัสเซีย-ยูเครน รัสเซียกำลังสร้างหนึ่งในเมกะโปรเจกต์ที่ใหญ่ที่สุดของบังกลาเทศ นั่นคือ โรงไฟฟ้านิวเคลียร์รอปปูร์ ซึ่งรัสเซียเป็นผู้ให้เงินทุนและการขนส่งทั้งหมดสำหรับโครงการนี้ แต่ผู้เชี่ยวชาญสงสัยว่า สงครามนั้นอาจจะขัดขวางการดำเนินงานของโครงการ แม้ว่าโครงการจะแล้วเสร็จกว่าร้อยละ 77 แต่สถานการณ์อาจทำให้การก่อสร้างนั้นยืดเยื้อต่อไป รัสเซียเองเคยเป็นส่วนหนึ่งของสหภาพโซเวียต ซึ่งช่วยบังกลาเทศให้ได้รับเอกราชจากปากีสถานในสงครามปลดปล่อยบังกลาเทศ ท่าทีที่เป็นกลางซึ่งบังกลาเทศยังคงไว้ในระหว่างการรุกรานยูเครนโดยรัสเซียนั้น ผู้สังเกตเชื่อว่ามาจากความกังวลของบังกลาเทศเองที่ไม่ต้องการถูกคุกคามจากประเทศเพื่อนบ้านที่ใหญ่กว่า
ปากีสถาน – อิมรัน ข่าน นายกรัฐมนตรีปากีสถาน แสดงความเสียใจเกี่ยวกับสถานการณ์ปัจจุบัน และกล่าวว่าความขัดแย้งนั้นไม่อยู่ในความสนใจของผู้ใด เขาหวังว่าความขัดแย้งทางทหารระหว่างทั้งสองประเทศ จะสามารถหลีกเลี่ยงได้ผ่านทางการทูต ข่านยังเน้นย้ำด้วยว่าปากีสถานนั้นเชื่อมั่นว่าข้อพิพาทควรจะได้รับการแก้ไขผ่านการเจรจาทางการทูต
พม่า – ซอมีนอูน โฆษกสภาบริหารแห่งรัฐพม่า กล่าวสนับสนุนการตัดสินใจของรัสเซีย โดยระบุว่า "รัสเซียทำหน้าที่เพื่อปกป้องอธิปไตยของตนเอง" และยกย่องบทบาทของรัสเซียในการคานสมดุลอำนาจโลก ดร. ซาซา รัฐมนตรีว่าการกระทรวงความร่วมมือระหว่างประเทศแห่งรัฐบาลเอกภาพแห่งชาติพม่ากล่าวว่า "การโจมตียูเครนโดยปราศจากเหตุผลนั้นไม่ยุติธรรม เป็นเรื่องที่ไม่สามารถอภัยให้ได้ และไม่อาจยอมรับได้"
ฟิลิปปินส์ – กรมการต่างประเทศฟิลิปปินส์ออกแถลงการณ์เมื่อวันที่ 25 กุมภาพันธ์ ว่ากำลังเรียกร้องให้ประชาคมระหว่างประเทศยืนยันความมุ่งมั่นในการแก้ไขปัญหาพิพาทอย่างสันติผ่านการเจรจาและทำให้ได้ "มากกว่าคำพูด" และมีการอ้างถึงปฏิญญามะนิลาของสมัชชาใหญ่แห่งสหประชาชาติว่าด้วยการระงับข้อพิพาทระหว่างประเทศอย่างสันติ โดยเตโอโดโร โลกซิน จูเนียร์ รัฐมนตรีว่าการต่างประเทศให้คำมั่นว่าจะเดินทางไปยังชายแดนยูเครนเพื่อดูแลเรื่องการอพยพกลับของชาวฟิลิปปินส์เป็นการส่วนตัว ต่อมา ฟิลิปปินส์ได้แสดงเจตจำนงในการลงนามประณามรัสเซียกรณีรุกรานยูเครนในสมัยประชุมฉุกเฉินพิเศษของสมัชชาใหญ่แห่งสหประชาชาติ
ภูฏาน – ตันดี ดอร์จี รัฐมนตรีว่าการกระทรวงการต่างประเทศภูฏานกล่าวว่า "กำลังศึกษาและประเมินผลกระทบที่สงครามนั้นจะมีต่อภูฏาน" และเสริมด้วยว่าในประเทศยูเครนนั้นไม่มีชาวภูฏานพำนักอยู่
มองโกเลีย – อามาร์ไซข่าน ไซน์บูยัน รองนายกรัฐมนตรีมองโกเลีย และบัตต์เซตเซก บัตมุนค์ รัฐมนตรีว่าการกระทรวงการต่างประเทศมองโกเลีย ได้พูดคุยกับสื่อมวลชนเกี่ยวกับการรุกรานยูเครนโดยรัสเซีย โดยพวกเขาสรุปแผนการส่งชาวมองโกเลียกลับประเทศ แต่ไม่ได้ประณามการกระทำของรัสเซีย โดยทั้งสองบรรยายถึงการบุกรุกว่าเป็นการปฏิบัติการทางทหารและการต่อสู้ด้วยอาวุธในยูเครน
มัลดีฟส์ – อับดุลลา ฮูเมด รองฝ่ายการต่างประเทศมัลดีฟส์แถลงถึงแผนในการอพยพชาวมัลดีฟส์ในยูเครน
มาเลเซีย – อิซมาอิล ซับรี ยักกบ นายกรัฐมนตรีมาเลเซีย ออกแถลงการณ์ผ่านสำนักนายกรัฐมนตรี ระบุว่ามีความกังวลเกี่ยวกับ "ความขัดแย้งในยูเครนที่ทวีความรุนแรงขึ้น" นอกจากนี้ยังมีการเรียกร้องให้มีการเจรจาและ "ส่งเสริมสันติภาพและความมั่นคง" มาเลเซียกีนี สำนักข่าวอิสระตั้งข้อสังเกตว่า คำแถลงของนายกรัฐมนตรีนั้นปราศจากภาษาที่มีพลัง และไม่ได้กล่าวถึงรัสเซีย และไม่ได้ระบุว่าความขัดแย้งนั้นเป็น "การรุกราน" ทำให้โฆษกของนายกรัฐมนตรีออกมากล่าวตอบโต้ว่า สำนักข่าวนั้นเบี่ยงเบนเนื้อหาออกจากส่วนคำสัญของแถลงการณ์ วันที่ 27 กุมภาพันธ์ กระทรวงการต่างประเทศมาเลเซียแถลงปฏิเสธการรายงานของ "เซาท์ไชนามอร์นิงโพสต์" ว่า "ผิดพลาด" ในการอพยพชาวมาเลเซียจากยูเครนโดยบังคับให้พวกเขาเดินทางไปยังโปแลนด์โดยพาหนะส่วนบุคคล เพื่อหนีการรุกรานของรัสเซีย หลังจากมีรายงานว่ารถบัสเช่าเหมาลำที่มีกำหนดมารับผู้อพยพนั้นไม่มาตามนัด ตามมาด้วยข้อกล่าวหาว่ารัฐบาลมาเลเซียนั้นปฏิเสธความเป็นไปได้ที่รัสเซียจะรุกรานยูเครนว่าเป็น "เรื่องเล่าจากตะวันตก" ในการประชุมฉุกเฉิน ผู้แทนของมาเลเซียแถลงว่า ประเทศมาเลเซียจะลงคะแนนสนับสนุนในร่างมติประณามการรุกราน
ลาว − สปป. ลาว เรียกร้องให้ทุกฝ่ายที่เกี่ยวข้องใช้ความยับยั้งชั่งใจอย่างเต็มที่ และพยายามลดความตึงเครียดที่อาจบ่อนทำลายสันติภาพและความมั่นคงระหว่างประเทศ นอกจากนี้ สปป. ลาวยังสนับสนุนความพยายามอย่างต่อเนื่องในการหาข้อตกลงอย่างสันติด้วยวิธีการทางการทูต
เลบานอน – กระทรวงการต่างประเทศเลบานอนแถลงประณามการรุกรานยูเครนทางทหารของรัสเซีย และเรียกร้องให้มอสโกนัน "ยุติการปฏิบัติการทางทหารในทันที" ขณะที่สถานเอกอัครรัฐทูตรัสเซียในเลบานอนแลดงความประหลาดใจต่อการประณาม โดยออกแถลงการณ์ตอบโต้ว่า "คำแถลง... ทำให้เราประหลาดใจในการละเมิดนโยบายการแยกตัวและเลือกข้างฝ่ายใดฝ่ายหนึ่งในเหตุการณ์เหล่านี้ และสังเกตว่ารัสเซียจะไม่ละความพยายามในการมีส่วนร่วมในการทำให้สาธารณรัฐเลบานอนก้าวหน้าและมั่นคง"
เวียดนาม – เลทิทูฮัง โฆษกกระทรวงการต่างประเทศ กล่าวว่า เวียดนาม "เรียกร้องให้ทุกฝ่ายที่เกี่ยวข้องในวิกฤตยูเครนใช้ความอดกลั้น ส่งเสริมการเจรจา และก้าวเข้าสู่มาตรการทางการทูตเพื่อยุติความรุนแรงด้วยสันติด้วยความเคารพต่อกฎบัตรสหประชาชาติ และหลักการพื้นฐานของกฎหมายระหว่างประเทศ ซึ่งมีส่วนช่วยในการสร้างสันติภาพ ความมั่นคง และเสถียรภาพในภูมิภาคและโลก"
ศรีลังกา – กระทรวงการต่างประเทศระบุว่า รัฐบาลศรีลังกามีความกังวลเป็นอย่างมากเกี่ยวกับความรุนแรงที่เพิ่มขึ้นในยูเครนเมื่อเร็ว ๆ นี้ และเรียกร้องให้ทุกฝ่ายที่เกี่ยวข้องใช้ความยับยั้งชั่งใจอย่างสูงสุด และดำเนินการเพื่อยุติการสู้รบโดยทันที เพื่อรักษาสันติภาพ ความมั่นคง และเสถียรภาพในภูมิภาค โดยเน้นยำถึงความจำเป็นของความพยายามร่วมกันของทุกฝ่ายที่เกี่ยวข้องในการแก้ไขวิกฤตผ่านการเจรจาทางการทูต และการเจรจาอย่างจริงใจ
สหรัฐอาหรับเอมิเรตส์ – สหรัฐอาหรับเอมิเรตส์งดออกเสียงในมติคณะมนตรีความมั่นคงแห่งสหประขาชาติในการแสดงความเสียใจต่อการรุกรานยูเครนของรัฐบาลมอสโก
สิงคโปร์ – รัฐมนตรีว่าการกระทรวงการต่างประเทศกล่าวว่า สิงคโปร์นั้น "ขอประณามการรุกรานประเทศอธิปไตยโดยปราศจากการยั่วยุไม่ว่าจะด้วยข้ออ้างใด ๆ ก็ตาม" และ "เราต้องเคารพอธิปไตย เอกราช และบูรณภาพแห่งดินแดนของยูเครน" "ทุกฝ่ายที่เกี่ยวข้องควรดำเนินการเจรจาต่อไป รวมไปถึงใช้วิธีในทางการทูตเพื่อยุติข้อพิพาทอย่างสันติ ตามกฎหมายระหว่างประเทศและหลีกเลี่ยงการดำเนินการที่จะทำให้เกิดความตึงเครียดในภูมิภาคต่อไป" สำนักข่าวท้องถิ่นรายงานว่า สิงคโปร์อาจเข้าร่วมการคว่ำบาตรพร้อมกับนานาชาติต่อรัสเซียด้วย และไม่น่าจะได้รับผลกระทบทางเศรษฐกิจโดยตรงจากการควบคุมการส่งออกที่เกี่ยวกับรัสเซีย วันที่ 28 กุมภาพันธ์ 2565 สิงคโปร์ประกาศคว่ำบาตรรัสเซีย โดยกำหนดให้มีการควบคุมการส่งออกสินค้า "ที่สามารถใช้เป็นอาวุธโดยตรงต่อยูเครน เพื่อทำอันตรายหรือปราบปรามชาวยูเครน" และยกระดับไป "ปิดกั้นธนาคารรัสเซียบางแห่ง และธุรกรรมการเงินที่เกี่ยวข้องกับรัสเซีย" การเคลื่อนไหวครั้งนี้ถือเป็นครั้งแรกในภูมิภาคเอเชียตะวันออกเฉียงใต้ และถือเป็นการปฏิเสธการงดประณามของประขาคมเอเชียตะวันออกเฉียงใต้
อัฟกานิสถาน – กลุ่มตอลิบานออกแถลงการณ์แสดงความกังวลเกี่ยวกับวิกฤตในยูเครน และเรียกร้องให้ "แก้ไขวิกฤติด้วยการเจรจาและสันติวิธี"
อาเซอร์ไบจาน − ประธานาธิบดีอิลฮัม แอลีเยฟ เสนอให้มีการจัดการเจรจาระหว่างยูเครนและรัสเซีย และอาเซอร์ไบจานจะส่งความช่วยเหลือด้านมนุษยธรรมให้กับยูเครน
อาร์มีเนีย − รัฐบาลอาร์มีเนียแสดงความหวัง "ว่าปัญหาที่มีอยู่ระหว่างสองรัฐทั้งสองจะได้รับการแก้ไขผ่านการเจรจาทางการทูติ" และประการความพร้อมในการรับผู้ลี้ภัย
อินเดีย – นเรนทระ โมที นายกรัฐมนตรีอินเดียร้องขอให้ยุติการใช้ความรุนแรงในยูเครนโดยทันที จากการโทรศัพท์กับประธานาธิบดีปูตินในวันที่ 24 กุมภาพันธ์ นอกจากนี้เขายังแสดงความวิตกกังวลเกี่ยวกับความปลอดภัยและการกลับออกมาของนักเรียนนักศึกษาชาวอินเดียจำนวน 18,000 คนในยูเครน ซึ่งรัฐบาลอินเดียงดให้รายละเอียดในประเด็นนี้ ก่อนหน้านั้น กระทรวงการต่างประเทศได้แถลงว่า "อินเดียกำลังติตดามการพัฒนาของเหตุการณ์ในภูมิภาคอย่างใกล้ชิด" ซึ่งอินเดียกำลังพิจารณาการตั้งกลไกการค้ากับรัสเซียผ่านสกุลเงินรูปีด้วย เพื่อหลีกเลี่ยงผลกระทบจากการคว่ำบาตรทางการค้าระหว่างสองประเทศ รัสเซียจัดหาอาวุธยุทโธปกรณ์ให้กับอินเดียประมาณร้อยละ 70 และมีความสัมพันธ์ใกล้ชิดกันมาตั้งแต่ยุคสงครามเย็น โดยอินเดียเป็นเพียงสมาชิกเดียวของกลุ่มคิวเอสดีที่ไม่แบนการส่งออกของรีสเซีย อย่างไรก็ตาม อินเดียก็ยังต้องการความช่วยเหลือจากสหรัฐเพื่อตอบโต้จีนซึ่งถือเป็นภัยคุกคามที่ใหญ่ที่สุดของอินเดียด้วย นักวิเคราะห์จากศูนย์เพื่อการวิจัยนโยบายตั้งข้อสังเกตว่า "อินเดียไม่เคยตกอยู่ในสถานการณ์เช่นนี้ ไม่ว่าจะในกรณีใดก็ตาม นับเป็นความท้าทายทางการทูตที่ยิ่งใหญ่ที่สุดนับตั้งแต่สงครามเย็น" ขณะที่อิกอร์ โปลิกา เอกอัครรัฐทูตยูเครนประจำอินเดียให้สัมภาษณ์กับนักข่าวอินเดียว่า เขา "ไม่พอใจเป็นอย่างยิ่ง" กับท่าทีของอินเดีย อินเดียงดออกเสียงในมติคณะมนตรีความมั่นคงแห่งสหประชาชาติในการประณามการรุกรานของรัสเซีย
อินโดนีเซีย – เตอูกู ไฟซาสยาห์ โฆษกกระทรวงการต่างประเทศอินโดนีเซีย กล่าวแสดงความกังวลของอินโดนีเซียต่อความขัดแย้งที่ทวีความรุนแรงขึ้น อินโดนีเซียเรียกร้องให้รัสเซียเคารพอำนาจอธิปไตยและบูรณภาพแห่งดินแดนของยูเครน โจโก วีโดโด ประธานาธิบดีอินโดนีเซียได้ทวีตบนแพลตฟอร์มทวิตเตอร์ว่า "หยุดสงคราม สงครามนำความทุกข์มาสู่มนุษยชาติ และเป็นอันตรายต่อโลก" วันที่ 24 กุมภาพันธ์ 2565 มีการประการศว่ารัฐบาลอินโดนีเซียได้พิจารณามาตรการคว่ำบาตรรัสเซียในการรุกรานยูเครน นอกจากนี้ สภาผู้แทนประชาชนยังมีการออกแถลงการณ์ประณามด้วย
อิสราเอล – นัฟตาลี เบนเนตต์ นายกรัฐมนตรีอิสราเอลกล่าวว่า "หัวใจของเราร่วมกับพลเรือนของยูเครนตะวันออก ผู้ซึ่งกำลังตกอยู่ในสถานการณืนี้" เขาเรียกร้องให้ยุติความรุนแรงและเสนอความช่วยเหลือด้านมนุษยธรรมให้กับยูเครน ยาอีร์ ลาปิด รัฐมนตรีว่าการกระทรวงการต่างประเทศและนายกรัฐมนตรีผู้แทนกล่าวว่า "การโจมตีของรัสเซียในยูเครนนั้น ถือเป็นการละเมิดระเบียบระหว่างประเทศอย่างรุนแรง อิสราเอลขอประณามการโจมตีดังกล่าว และพร้อมที่จะให้ความช่วยเหลือด้านมนุษยธรรมกับพลเมืองของยูเครน อิสราเอลเป็นประเทศที่มีประสบการณ์ด้วยสงคราม และสงครามนั้นไม่ใช่วิธีในการแก้ไขความขัดแย้ง" วันที่ 27 กุมภาพันธ์ 2565 รัฐมนตรีว่าการกระทรวงมหาดไทยอิสราเอล ได้ติดสินใจขยายเวลาวีซ่าของนักท่องเที่ยวชาวยูเครนในอิสราเอลเป็นเวลาสองเดือนโดยอัตโนมัติ เพื่อให้พวกเขาสามารถลี้ภัยชั่วคราวจากสงครามในยูเครนได้
อิหร่าน – แม้ว่ารัฐมนตรีว่าการกระทรวงต่างประเทศของอิหร่านจะเห็นว่าสงครามนั้นมีรากมาจากเนโท แต่เขาไม่เห็นว่าการทำสงครามนั้นเป็นวิธีในการแก้ไขปัญหา พวกเขาเชื่อว่าควรหยุดยิง และมุ่งเน้นไปที่การแก้ปัญหาทางการเมือง วิธีการทางประชาธิปไตยนั้นเป็นสิ่งจำเป็น เอบรอฮีม แรอีซี ประธานาธิบดีอิหร่านได้โทรศัพท์หาปูติน และสนับสนุนการรับประการการหยุดการขยายตัวของเนโท รัฐมนตรีว่าการกระทรวงการต่างประเทศของอิหร่านทวีตว่า "วิกฤต #ยูเครน มีรากฐานมาจากการยั่วยุของเนโท เราไม่เชื่อว่าการทำสงครามจะเป็นวิธีการแก้ปัญหา จำเป็นต้องหยุดยิง & หาแนวทางการแก้ไขทางการเมืองและประชาธิปไตย" ขณะที่เลขาธิการสภาสูงเพื่อสิทธิมนุษยชนของอิหร่านกล่าวกับ IRNA ว่า สาธารณรัฐอิสลามอิหร่านไม่ได้สนับสนุนการปฏิบัติการทางทหารกับยูเครน แต่ขณะเดียวกัน รัฐบาลเตหะรานก็ไม่ได้ทำเป็นปิดตามองไม่เห็นแผนการแทรกซึมกลุ่มกบฎโดยสหรัฐและชาติพันธมิตร
อุซเบกิสถาน – เลขาธิการของประธานาธิบดีอุซเบกิสถานระบุผ่านเฟสบุคว่า "ประธานาธิบดีแห่งรัสเซียแจ้งต่อประมุขแห่งรัฐของรเราถึงเหตุผลและสถานการณ์ในการตัดสินใจเป็นปฏิบัติการพิเศษ ในทางกลับกัน อุซเบกิสถานแสดงความหวังว่า อีกไม่นาน ทั้งสองฝ่ายจะหาวิธีร่วมกันในการแก้ไขสถานการณ์และป้องกันไม่ให้สถานการณ์ทวีความรุนแรงขึ้นอีก ข้าพเจ้าต้องการเน้นย้ำว่าอุซเบกิสถานเองมีจุดยืนที่สมดุลและเป็นกลางในเรื่องดังกล่าวนี้" กระทรวงการต่างประเทศของอุซเบกิสถานกล่าวว่า สถานทูตอุซเบกิสถานในโปแลนด์กำลังอพยพพลเมืองของอุซเบกิสถานออกจากยูเครนผ่านโปแลนด์